b'\n_START_ARTICLE_\nSidabro standartas\n_START_PARAGRAPH_\nSidabro standartas\xc2\xa0\xe2\x80\x93 pinigin\xc4\x97s sistemos vienetas, kuris buvo susietas su konkre\xc4\x8diu sidabro svoriu. \xc5\xa0is standartas labai i\xc5\xa1populiar\xc4\x97jo po Bizantijos imperijos \xc5\xbelugimo ir t\xc4\x99s\xc4\x97si iki XIX a. pabaigos. Nuo VIII a. iki XIV a. vyravo beveik visoje Europoje. XVI a., kai buvo atrastos didel\xc4\x97s sidabro atsargos Sero Riko kasykloje Bolivijoje, sidabro standartas tapo pla\xc4\x8diai naudojamas. Sidabrin\xc4\x97s monetos daugumoje pasaulio viet\xc5\xb3 beveik 400 met\xc5\xb3 buvo naudojamos prekyboje. Nuo XIII a. iki XVIII a. naudotas ir Lietuvos Did\xc5\xbeiojoje Kunigaik\xc5\xa1tyst\xc4\x97je._NEWLINE_1704\xc2\xa0m., \xc4\xaf\xc5\xa1ventinus Anglijos karalien\xc4\x99 An\xc4\x85, Brit\xc5\xb3 Vest Indija tapo viena pirm\xc5\xb3j\xc5\xb3 pasaulyje, prad\xc4\x97jusi\xc5\xb3 naudoti nauj\xc4\x85 sistem\xc4\x85\xc2\xa0\xe2\x80\x93 aukso standart\xc4\x85. Po Napoleono kar\xc5\xb3 Jungtin\xc4\x97 Karalyst\xc4\x97 oficialiai pri\xc4\x97m\xc4\x97 aukso standart\xc4\x85 ir j\xc4\xaf \xc4\xafteisino 1821\xc2\xa0m. Tuo pa\xc4\x8diu metu kilo revoliucijos Piet\xc5\xb3 Amerikoje, sutrikd\xc5\xbeiusios sidabro gavyb\xc4\x85. To pasekoje aukso standartas populiar\xc4\x97jo daugelyje pasaulio \xc5\xa1ali\xc5\xb3, pavyzd\xc5\xbeiui, 1853\xc2\xa0m. \xc5\xa1\xc4\xaf standart\xc4\x85 pri\xc4\x97m\xc4\x97 Kanada (tuomet JK kolonija). 1873 aukso standart\xc4\x85 ir aukso markes \xc4\xafteisino Vokietija. Per kitus 35 metus visos pasaulio \xc5\xa1alys per\xc4\x97jo prie aukso standarto, i\xc5\xa1skyrus Kinij\xc4\x85, Honkong\xc4\x85 ir Veichajaus miest\xc4\x85. 1935\xc2\xa0m. oficialiai baig\xc4\x97si sidabro standarto galiojimas, kai \xc5\xa1ios \xc5\xa1alys irgi jo atsisak\xc4\x97.'